O čo ide:

Slovensko má obrovský problém s čerpaním eurofondov. Európska komisia odporúča inšpirovať sa krajinami, ako je Česko, Maďarsko či Estónsko, ktoré sú v čerpaní oveľa úspešnejšie.

Podľa novej stratégie ministerstva majú reformu čerpania eurofondov pre regióny zaistiť integrované územné stratégie, ktoré budú po novom založené na lepšej spolupráci vnútri regiónov a na vytváraní partnerstiev.

Nástrojom decentralizácie čerpania eurofondov budú integrované územné investície. Budú nimi financované ucelené balíky projektov „šitých na mieru“ danému regiónu v rámci hraníc príslušného samosprávneho kraja.

Tieto projekty však musia vychádzať z integrovanej územnej stratégie, ktorú si vopred navrhnú a dohodnú miestni predstavitelia. Vlastnú víziu rozvoja si tak vytvoria a odsúhlasia minimálne na najbližšie desaťročie.

Ako by to mohlo fungovať: „V praxi to znamená, že sa dohodnú všetci kompetentní v danom regióne,“ myslí si Ledecký. Podľa neho by si tzv. rady partnerstiev pozostávajúce z vyšších územných celkov, regionálnych samospráv, miestnych samospráv alebo aj neziskových organizácií mali určiť, čo región potrebuje. Spoločne pripravia víziu na rozvoj svojho regiónu. Následne už možno predkladať projekty, ktoré sa budú môcť opierať o jasnú a odkomunikovanú víziu rozvoja – a ich realizácia bude o to jednoduchšia.

„Do tohto plánovacieho procesu sa zapoja všetci starostovia. Keď budú stratégiu pripravovať, tam sa musia dohodnúť, aby neboli domovy dôchodcov v jednej aj druhej obci a prípadne cyklochodník aby išiel z obce A do obce B. O tom je tá stratégia,“ odpovedal Ledecký na otázku, čo sa stane, ak sa dvaja starostovia nedohodnú.

Prečo je to dôležité: Cieľom nového prístupu je podľa ministerstva naučiť subjekty spolupracovať, peniaze z eurofondov tak môžu byť lepšie využité a oveľa transparentnejšie rozdelené.

Nový prístup je podľa Ledeckého slov komplexnejší a nerieši len peniaze z EÚ, ale všetky aktivity a činnosti, ktoré sa v danom regióne nachádzajú. Rozdeľovať peniaze budú spomínané rady partnerstiev. „Rozdeľovať ich budú na celom území svojho kraja a sú to peniaze v širokej škále činnosti, ktoré Európska únia dáva v programovacom období,“ doplnil štátny tajomník. (tasr)